Sirdaryo viloyatida Biznes-akselerator o‘quv-amaliy markazi faoliyatini tashkil etish to‘g‘risida

Yoshlarda muhandislik ko‘nikmalarini shakllantirish va innovatsion faoliyatga bo‘lgan qiziqishni uyg‘otish, ularni ish bilan ta’minlash, shuningdek, hududning ijtimoiy holatini yaxshilash maqsadida Vazirlar Mahkamasi qaror qiladi:
 1. O‘zbekiston Respublikasi Innovatsion rivojlanish vazirligi, Savdo-sanoat palatasi va Sirdaryo viloyati hokimligining O‘zbekiston Respublikasi Innovatsion rivojlanish vazirligi huzuridagi Innovatsiyalarni joriy qilish va texnologiyalar transferi milliy ofisi muassisligida mas’uliyati cheklangan jamiyat shaklida “Biznes-akselerator o‘quv-amaliy markazi”ni (keyingi o‘rinlarda — Markaz) tashkil etish to‘g‘risidagi taklifiga rozilik berilsin.
 2. Quyidagilar Markazning asosiy vazifalari etib belgilansin:
 yuqori malakali mutaxassislarni jalb qilish hamda ta’lim jarayoniga zamonaviy axborot va innovatsion-pedagogik texnologiyalarni keng joriy etish orqali zamonaviy axborot va innovatsion texnologiyalar bo‘yicha o‘quv kurslarini tashkil etish;
 yoshlarning individual xususiyatlarini hisobga olgan holda ularda mustaqil tadqiqotchilik va tadbirkorlik faoliyati ko‘nikmalarini shakllantirish va uni rivojlantirish, shuningdek, innovatsion ishlanmalarni rag‘batlantirish;
 yoshlarda biznes g‘oyalarini shakllantirish, uni amalga oshirish va yuritish qoidalarini o‘rgatish, samarali biznes rejalarni ishlab chiqish ko‘nikmalarini shakllantirish;
 Sirdaryo viloyatida kichik tadbirkorlik subyektlarini tashkil etishga ko‘maklashish, ularga marketing bilimlarini o‘rgatish hamda kichik tadbirkorlik faoliyatini amalga oshirishda venchur fondlarini jalb qilishda amaliy yordam berish;
 yosh tadbirkorlarga o‘z biznesini samarali yo‘lga qo‘yish orqali qo‘shimcha ish o‘rinlarini yaratishga ko‘maklashish;
 o‘quv kurslarini tamomlagan yoshlarga tadbirkorlik faoliyatini yo‘lga qo‘yish uchun investorlarni jalb qilishga ko‘maklashish, ularning faoliyatini qo‘llab-quvvatlash;
 maktabgacha ta’lim muassasalari tarbiyalanuvchilarida ixtirochilik va novatorlik g‘oyalarini shakllantirish va rivojlantirish;
 yuqori texnologik mahsulotlar ishlab chiqarish, xizmatlar ko‘rsatish uzluksizligini ta’minlash maqsadida ilmiy, ilmiy-tadqiqot, ta’lim va ishlab chiqarish tashkilotlarini o‘zaro integratsiyasiga ko‘maklashish.
 3. O‘zbekiston Respublikasi Oliy va o‘rta maxsus ta’lim vazirligi Markazni joylashtirish va faoliyatini tashkil etish uchun Sirdaryo viloyati, Sirdaryo shahri, O‘zbekiston ko‘chasi, 86-uy manzilida joylashgan Sirdaryo pedagogika kollejiga qarashli bo‘lgan 1 va 2-son talabalar yotoqxonasi binolarini Innovatsion rivojlanish vazirligi huzuridagi Innovatsion ishlanmalarni joriy etish ilmiy-amaliy markaziga operativ boshqaruv huquqi asosida bersin.
 4. Markaz faoliyatini moliyalashtirish manbalari etib quyidagilar belgilansin:
 shartnoma asosida ko‘rsatiladigan xizmatlardan olinadigan daromadlar;
 xalqaro moliya va boshqa institutlar kreditlari, xorijiy tashkilotlarning grantlari;
 jismoniy va yuridik shaxslar, shu jumladan O‘zbekiston Respublikasi norezidentlarining homiylik xayriyalari;
 qonunchilik hujjatlarida taqiqlanmagan boshqa manbalar.
 Markazning xo‘jalik faoliyatidan tushadigan daromadlarini hisobga olgan holda Innovatsiyalarni joriy qilish va texnologiyalar transferi milliy ofisining budjetdan tashqari mablag‘lari.
 5. O‘zbekiston Respublikasi Innovatsion rivojlanish vazirligi ikki hafta muddatda Markazning bino va inshootlarini qurilish va qayta ta’mirlash bo‘yicha asoslangan hisob-kitoblarni Sirdaryo viloyati hokimligiga tegishli ishlarni tashkil qilish uchun taqdim etsin.
 6. Markazning bino va inshootlarini qurilish va qayta ta’mirlashda:
 Sirdaryo viloyati hokimligining qurilish bo‘yicha Yagona buyurtmachi xizmati injiniring kompaniyasi — buyurtmachi;
 “Mubina SA Nargiza” MChJ — pudratchi etib belgilansin.
 7. Belgilansinki, Markaz bino va inshootlarini qurilish, qayta ta’mirlash va uning moddiy-texnika bazasini mustahkamlash bilan bog‘liq xarajatlar quyidagi manbalar hisobidan qoplanadi:
 Innovatsion rivojlanish va novatorlik g‘oyalarini qo‘llab-quvvatlash jamg‘armasi mablag‘lari;
 O‘zbekiston Respublikasi Innovatsion rivojlanish vazirligi huzuridagi Innovatsion ishlanmalarni joriy etish ilmiy-amaliy markazining budjetdan tashqari mablag‘lari;
 qonunchilik hujjatlarida taqiqlanmagan boshqa mablag‘lar.
 Markazni zarur moddiy-texnika bazasi bilan, shuningdek, maktabgacha ta’lim muassasalari tarbiyalanuvchilari uchun bolalar innovatsion texnoparkini zarur jihozlar va robototexnika to‘plamlari bilan ta’minlash xarajatlari Innovatsion rivojlanish va novatorlik g‘oyalarini qo‘llab-quvvatlash jamg‘armasi mablag‘lari hisobidan qoplanadi.
 8. O‘zbekiston Respublikasi Moliya vazirligi Innovatsion rivojlanish vazirligi huzuridagi Innovatsion ishlanmalarni joriy etish ilmiy-amaliy markaziga bitta yengil xizmat avtomashinasi uchun limit ajratsin.
 9. O‘zbekiston Respublikasi Innovatsion rivojlanish vazirligi Markaz ustavini bir oy muddatda belgilangan tartibda tasdiqlanishini ta’minlasin.
 10. Mazkur qarorning bajarilishini nazorat qilish O‘zbekiston Respublikasi innovatsion rivojlanish vaziri I.Y. Abduraxmonov zimmasiga va Vazirlar Mahkamasining Telekommunikatsiyalar, IT-texnologiyalar va innovatsion faoliyatni rivojlantirish, axborot xavfsizligini ta’minlash masalalari kotibiyatiga yuklansin.